  Анжелика Тихонова корреспондент 20-тӥ оштолэзьысен Удмуртиысь 100 сюрслэсь трос пиналъёс сиён-юонэн бичетъёс но кун аптекае сертификатъёс басьтыны кутскозы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Сиён-юонэн бичетъёсты инвожо пумозь сётъялозы Бичетъёс кык арнялы тырмымон луозы, соослэсь дунзэс 600 манетысь 840 манетозь йылэтӥзы. Сиён-юонъёсты Басьяськонъёсъя улосвыл центр кивалтэм улсын басьялозы. Ми вань янгышъёсмес но тырмымтэосмес лыдэ басьтӥм. Сиён-юонэн бичетъёсты узыргес карем сяна, ми пиналъёссылы рос-прос сиён-юон басьтыны быгатӥсь муртъёслэсь лыдметсэс но паськытатӥм Александр Бречалов, Удмуртилэн тӧроезСиён-юонэн 1 номеро бичетэ пыризы: рожки – 450 грамм, пызь – 2 килограмм, вермишель – 450 грамм, мармелад – 300 грамм, куасьтэм бакча сиёнъёс – 30 грамм, йӧл – 1 литр, вӧй – 1 литр, кеньыр – 800 грамм (2 пачка), сгущёнка – 370 грамм, сӥльлэсь консерваос – 325 грамм (2 штука), преник – 350 грамм, сок – 200 миллилитр. 1 номеро бичетэз трос нылпиё семьяосысь, адямилы толэзьлы тырмымон шуыса юнматэм коньдонлэсь ӧжыт табыш басьтӥсь семьяосысь пиналъёс но тазалыксыя ӧжыт быгатонлыкъем дышетскисьёс басьтозы. 2 номеро бичетэз ёрмыса улӥсь семьяосысь 2-7 аресъем пиналъёслы но мукет категориосы пырымтэ тазалыксыя ӧжыт быгатонлыкъем нылпиослы сётъялозы. 2 номеро бичетэ пыризы: рожки – 450 грамм, пызь – 2 килограмм, вермишель – 450 грамм, мармелад – 300 грамм, куасьтэм бакча сиёнъёс – 30 грамм, йӧл – 1 литр, вӧй – 1 литр, кеньыр – 800 грамм (2 пачка), сгущёнка – 370 грамм, сӥльлэсь консерваос – 325 грамм (2 штука), преник – 350 грамм, печення – 350 грамм, сок – 1 литр, йӧлэн коктейль – 200 миллилитр (2 штука). Озьы ик 2 аресозь пиналъёсын ёрмыса улӥсь семьяос «Аптеки Удмуртии» предприятилэсь 1 сюрс манетлы сертификатсэ басьтозы. Сое нылпи сиён-юонлы но вож нуныосты утялтон арбериослы кутыны луоз. Бичетъёсты сётъялозы: - нылпи садъёсын но школаосын, кытын пиналъёс дышетскон. График дышетон огазеяськонлэн сайтаз интыямын луоз; - дышетскыны ветлӥсьтэм тазалыксыя ӧжыт быгатонлыкъем пиналъёсын семьяослы - ёросысь яке карысь дышетонъя управлениын; «Аптеки Удмуртии» предприятилэсь сертификатъёссэ ёросъёсысь калыклы мерлыко юрттэт сётонъя управлениосысь басьтыны луоз. Озьы ик таӵе амалэн юрттэт сётон бичетъёсты люкан понна 55 ужан интыос кылдытыны луонлык сётоз.  Тодэ вайытом, Удмуртилэн тӧроезлэн косэмезъя 6-тӥ оштолэзьысен трос нылпиё семьяосысь 1-11 классъёсын дышетскись пиналъёслы, озьы ик адямилы быдэ 3 сюрс 300 манетлэсь ӧжыт усись табышен семьяосысь дышетскисьёслы сиён-юонэн бичет сётъяны кутскизы вал. Но трос ӝожтӥськонъёс вуэмен сэрен юрттэтэз куспетӥ каризы. Тегъёс: Ижкар нылпиос Удмуртия сиён-юонъёс АлександрБречалов  